张耒
赠敦复
敦复想为诗，目见无全牛。
天工忌其才，小邑使拘囚。
漫涂以尘埃，讼讯群啾啾。
尚于纷纭中，逸兴时奔流。
不知谁使之，瞥尔为南游。
骅骝解其絷，鹰隼脱于鞴。
山川困搜罗，风月遭嘲咻。
举手聊探之，纵横烂琳璆。
不有同行人，更歌而迭酬。
天应悯子劳，久苦暂使休。
奈何少纵之，一放不可收。
归来见我喜，逸气凌高秋。
我窃不自量，妄将挟甚辀。
心知不可追，子幸为我留。
君方严旗幢，我亦戒戈矛。
将图诘朝见，百败非予羞。